text: 94 gardere har sat kursen mod Canada
  01 juli 2016 kl. 17.47
  Vejen Garden tager to uger til Canada, hvor der venter masser af koncerter og gode oplevelser.
  
  I den ferietravle Billund Lufthavn var farven rød meget synlig denne fredag. Vejen Garden var alle mand og drenge af huse for at flyve til Canada.
  Garderne er fra ni år og opefter. For mange er det første gang, de skal ud af flyve.
  - Det er rart at komme op, for så kan man også kigge ned, siger medlem af Vejen Garden, Rasmus Askou Reenberg, til TV SYD.
  14 dage venter i Canada for Vejen Garden. Her skal de deltage i Calgary Stampede, som er en slags rodeo.
  De yngste deltagere er ni år. Så forældrene er spændte, men fortrøstningsfulde.
  - Jeg er tryg ved det, og det er en fantastisk oplevelse de får, fortæller Rasmus’ mor Charlotte Reenberg.
  Forældrene kan roligt være trygge, for det er sjette gang Vejen Garden er i Canada.
  - Vi har drengene delt op i grupper. Så dem, der har prøvet det før, de tager sig af de små. Det fungerer rigtig godt, forklarer leder af Vejen Garden, Jørgen Schmidt.
  Det glæder Rasmus’ mor.
  - Jeg har en dejlig fornemmelse, for jeg ved at han er i trygge hænder. Vejen Garden gør et kæmpe stykke arbejde for at tage hånd om dem alle sammen, slutter Charlotte Reenberg.
  